|  |
| --- |
| министерство на земделието, храните и горите на република българия |
| Цялостна предварителна оценка на въздействието на проект на Закон за превенция от неблагоприятни климатични събития в земеделието |
| Доклад от извършена цялостна предварителна оценка на въздействието |
|  |
|  |
| **София, март-май 2018 г.** |

Съдържание

[I. Въведение ...3](#_Toc496709932)

[I.1. Обща рамка 3](#_Toc496709933)

[I.2. Проект на Закон за превенция от неблагоприятни климатични събития в земеделието 3](#_Toc496709934)

[I.3. Методологична рамка на цялостната предварителна оценка на въздействието 4](#_Toc496709935)

[I.4. Етапи и източници на информация 5](#_Toc496709936)

[II. Определяне на проблемите 7](#_Toc496709937)

[II.1. Основен проблем 7](#_Toc496709938)

[II.2. Специфични проблеми 9](#_Toc496709939)

[III. Заинтересовани страни 11](#_Toc496709940)

[III.1. Земеделски стопани 13](#_Toc496709941)

[III.2. Застрахователни компании 13](#_Toc496709942)

[III.3. Държавни институции, отговорни за прилагането на закона 15](#_Toc496709943)

[IV. Цели на законопроекта 15](#_Toc496709947)

[IV.1. Обща цел 15](#_Toc496709948)

[IV.2. Специфични цели](#_Toc496709949) 15

[IV.3.Времеви график за постигане на целите 16](#_Toc496709950)

[V. Определяне на възможните варианти за действие за постигане на целите 16](#_Toc496709951)

[V.1. Вариант 1: Без действие 17](#_Toc496709952)

[V.2. Вариант 2: Приемане на проект на Закон за превенция от неблагоприятни климатични събития в земеделието 18](#_Toc496709953)

[V.3. Вариант 3: Промяна на съществуващата подзаконова нормативна уредба при запазване на сегашния статут 21](#_Toc496709954)

[VI. Количествено и качествено измерение на всички значителни икономически и/или социални, и/или екологични въздействия най-малко за следващите три години, водещи до ползи, включително директни, за заинтересованите страни, за отделни икономически и социални сектори и/или групи предприятия – за една година, в левове и/или в други мерни единици, позволяващи съпоставяне за всеки от вариантите 22](#_Toc496709955)

[VI.1. Вариант 1: Без действие 22](#_Toc496709956)

[VI.2. Вариант 2: Приемане на проект на Закон за превенция от неблагоприятни климатични събития в земеделието 22](#_Toc496709957)

[VI.3. Вариант 3: Промяна на съществуващата подзаконова нормативна уредба при запазване на сегашния статут 24](#_Toc496709958)

[VII. Количествено и качествено измерение на всички значителни икономически и/или социални, и/или екологични въздействия най-малко за следващите три години, водещи до разходи, включително директни, за заинтересованите страни, за отделни икономически и социални сектори и/или групи предприятия – за една година, в левове и/или в други мерни единици, позволяващи съпоставяне за всеки от вариантите 24](#_Toc496709959)

[VII.1. Вариант 1: Без действие](#_Toc496709960) 25

[VII.2. Вариант 2: Приемане на проект на Закон за превенция от неблагоприятни климатични събития в земеделието](#_Toc496709961) 26

[VII.3. Вариант 3: Промяна на съществуващата подзаконова нормативна уредба при запазване на сегашния статут 35](#_Toc496709962)1

VIII. Промяна на административната тежест по отношение на заинтересованите страни за всеки от вариантите, включително в случаите на нови регулаторни режими и регистри………32

VIII.1. Вариант 1: Без действие……………………………………………………………………..32

VIII.2. Вариант 2: Приемане на проект на Закон за превенция от неблагоприятни климатични събития в земеделието……………………………………………………………………………..32

VIII.3. Вариант 3: Промяна на съществуващата подзаконова нормативна уредба при запазване на сегашния статут…………………………………………………………………………………33

[IX. Oписание на негативните (разходите) и положителните (ползите) въздействия за всяка от заинтересованите страни, за всеки от вариантите 35](#_Toc496709963)

[IX.1. Вариант 1: Без действие 35](#_Toc496709964)

[IX.2. Вариант 2: Приемане на проект на Закон за превенция от неблагоприятни климатични събития в земеделието 35](#_Toc496709965)5

[IX.3. Вариант 3: Промяна на съществуващата подзаконова нормативна уредба при запазване на сегашния статут 37](#_Toc496709966)

[X. Сравнение на вариантите въз основа на посочените изчисления и данни 39](#_Toc496709967)

[XI. Обобщение на резултатите от проведените предварителни консултации 40](#_Toc496709968)

[XI.1. Основни въпроси 41](#_Toc496709969)

[XI.2. Приети предложения и обосновка за неприетите становища и предложения на заинтересованите страни 41](#_Toc496709970)

[XII. Препоръчителен вариант и обосновка към него 41](#_Toc496709971)

[XIII. Варианти за потенциални въздействия върху МСП 42](#_Toc496709972)

[XIV. Препоръчителен срок за извършване на последващата оценка на въздействието 44](#_Toc496709973)

# I. Въведение

## I.1. Обща рамка

С приетите изменения на Закона за нормативните актове (обн. в ДВ бр. 34 от 3 Май 2016 г., в сила от 04.11.2016 г.), се въведе задължение за съставителите на проекти на нормативни актове да извършват предварителна оценка на въздействието на нормативния акт. При изработване на нови закони и кодекси се изисква тази оценка да бъде цялостна.

Предварителната оценка на въздействието изследва съотношението между формулираните цели и очакваните резултати от реализацията на промените. Тя представлява процес на събиране на факти и данни по няколко основни групи въпроси, в това число – какво е естеството на проблема, който трябва да се разреши, какви цели трябва да се постигнат, какви са различните алтернативи за действие, кои са засегнатите страни, какви са ползите и разходите и по отношение на обществото като цяло и за всяка засегната страна.

Наредбата за обхвата и методологията за извършване на оценка на въздействието (приета с ПМС № 301 от 14.11.2016 г., обн. ДВ бр. 91 от 18.11.2016 г., в сила от 18.11.2016 г.) определя условията и реда за планиране и изготвяне на оценка на въздействието на проектите на нормативни актове на Министерски съвет.

В Устройствения правилник на Министерския съвет и неговата администрация е предвидено преди започване на междуведомствената съгласувателна процедура, уредена в правилника, вносителят на проекта на нормативен акт да съгласува с дирекция „Модернизация на администрацията“ цялостната предварителна оценка на въздействието на проекта. Настоящата цялостна предварителна оценка на въздействието е изготвена при изработването на проекта на нов закон, съгласно чл. 20, ал. 3 от Закона за нормативните актове и преди неговото внасяне за съгласуване с дирекция „Модернизация на администрацията“.

Извършената цялостна предварителна оценка на въздействието на проекта на Закон за превенция от неблагоприятни климатични събития в земеделието следва както горепосочената нормативна база, така и указанията в документите „Ръководство за изготвяне на оценка на въздействието на законодателството“ на Министерския съвет и „Насоки за по-добро регулиране“ на Европейската комисия и приложените методически указания и инструменти.

Настоящият доклад има за цел да обобщи резултатите и изводите от така извършената цялостна предварителна оценка на въздействието на проекта на Закон за превенция от неблагоприятни климатични събития в земеделието.

Настоящият доклад е изготвен от дирекция „Правна“ на Министерство на земеделието, храните и горите.

## I.2. Проект на Закон за превенция от неблагоприятни климатични събития в земеделието

Проектът на Закон за превенция от неблагоприятни климатични събития в земеделието е разработен от дирекция „Правна“ на Министерство на земеделието, храните и горите. През 2015 г. в Министерство на земеделието и храните започва разработването на нов модел за управление на риска в земеделието. През май 2016 г. е проведена среща между представители на министерството и на организациите на земеделските производители и застрахователи на тема: „Възможности за развитие на системата за превенция срещу градушки и други неблагоприятни климатични явления“ в град Велико Търново. По време на събитието са дискутирани развитието, усъвършенстването и разширяването на  системата за противоградова защита в страната. Участниците в срещата са запознати и с опита на Окръжна служба за борба с градушките, окръг Розенхайм, Германия в използване на авиацията за борба с градушките.

През юли месец 2017 г. е проведена среща между представители на Министерството на земеделието, храните и горите и представители на общини, застрахователи и земеделски производители, на която е обсъдена възможността моделът на борба с градушките да бъде финансиран не само от държавата, но и от земеделските производители, застрахователите и общините. По време на срещата е представена презентация на тема „Противоградова защита в България – състояние и перспективи“. В нея се посочва, че целта на мерките е максимално да се защити обработваемата земя, трайни насаждания и смесено ползване и да достигнат 90 % покритие на земеделските площи, както и 60% в урбанизираните територии, като това би могло да бъде постигнато с разширяване на системата и защитаваната територия постепенно чрез използване на два способа – ракетен и самолетен. Направено е предложение за доизграждане на системата с 4 допълнителни радарни станции, а ракетният способ до 2020 година да бъде разширен с изграждане на 63 нови ракетни площадки и 2 командни пункта в с. Тъжа и Любимец.

На 8 февруари 2018 г. е проведена среща между представители на Министерството на земеделието, храните и горите и представители на застрахователните дружества в страната. На срещата е представена преработената визия на министерството за създаване на модел за превенция от природни бедствия и неблагоприятни климатични събития в земеделието, като бе обсъдена възможността дейността по превенция да се съфинансира и със задължителни вноски от застрахователните компании.

По време на „Шеста национална среща на земеделските производители в България“, проведена в периода от 14 до 16 февруари 2018 г., и на земеделските производители е представена преработената визия на министерството за създаване на модел за превенция от природни бедствия и неблагоприятни климатични събития в земеделието, като е обсъдена възможността дейността по превенция да се съфинансира и със задължителни вноски от земеделските стопани.

Необходимостта от приемане на Закон за превенция от неблагоприятни климатични събития в земеделието е обусловена от все по-екстремни прояви на неблагоприятни климатични явления и бедствия – обилни валежи, горещи и студени вълни, **градушки**, наводнения, засушавания, ураганни ветрове, наблюдавани през последните години. Различни сценарии за изменението на климата в България сочат, че в средносрочен и дългосрочен план тези събития ще зачестят. Това налага да се търсят адекватни решения за адаптиране към настъпващите промени.

В този контекст, визията на Министерството на земеделието, храните и горите е, че следва да се вземат превантивни мерки, осигуряващи в максимална степен защитата на земеделските производители, което да гарантира устойчивото развитие на аграрния отрасъл. В средносрочен и дългосрочен план целим постигане на комплексно управление и превенция по отношение на неблагоприятни климатични събития в земеделието.

## I.3. Методологична рамка на цялостната предварителна оценка на въздействието

Компонентите на изготвената оценка включват:

1. Дефиниране на проблемите

В тази част от изготвяне на оценката са определени естеството на проблема, мащабът му и основните причини за неговото възникване. Ще бъде разгледано как проблемът се е развил с течение на времето и как съществуващите актове и инициативи му влияят, както и как този проблем ще се развие в бъдеще, ако не се приемат действия от страна на държавата. Идентифицирани са три основни проблема, свързани с превенцията по отношение на неблагоприятни климатични събития в земеделието.

През последните години се наблюдават все по-екстремни прояви на неблагоприятни климатични явления и бедствия - обилни валежи, горещи и студени вълни, **градушки**, наводнения, засушавания, ураганни ветрове. Различни сценарии за изменението на климата в България сочат, че в средносрочен и дългосрочен план тези събития ще зачестят. Предвижда се нарастване на честотата и силата на градобитните процеси. Един от географските райони, за които се прогнозира значително нарастване на екстремните случаи от градушка с размери ≥2 см е територията на България. В тази връзка е необходимо да се вземат превантивни мерки, осигуряващи в максимална степен защитата на земеделските производители, което да гарантира устойчивото развитие на аграрния отрасъл.

Като втори основен проблем е идентифицирана липсата на противоградова защита на 2/3 от територията на страната.

Липсата на диверсифициране на източниците на финансиране на инструменти за управление на риска в земеделието е дефинирана като следващ проблем и се основава на виждането, че усилията на държавата за справяне с нарастващите климатични предизвикателства няма да бъдат достатъчно ефективни ако не бъдат подкрепени солидарно от всички заинтересовани страни.

Определени са и заинтересованите страни, които са засегнати от така установените проблеми.

2. Установяване на целите, които да бъдат постигнати

Въз основа на така идентифицираните проблеми са определени основните и специфичните цели на законопроекта. Целите са обвързани с решаване на описаните проблеми. За постигане на съответните цели в процеса на разработване на законопроекта ще бъдат идентифицирани конкретни решения и мерки, съгласувани с представители на заинтересованите страни. Ще бъдат взети предвид и постъпилите в периода на предварителните консултации със заинтересованите страни становищата.

3. Формулиране на основни варианти на действие, водещи до решаване на проблемите

Ще бъдат формулирани три основни варианта на действие, а именно – вариант „Без действие“, вариант за приемане на проект на Закон за превенция от неблагоприятни климатични събития в земеделието и вариант на промяна на съществуващата нормативна уредба при запазване на сегашния статут.

4. Анализ на въздействията на вариантите

Тази част от анализа включва: идентифициране на очакваните икономически, социални и екологични въздействия и разглеждане на ползите и разходите, които те могат да предизвикат, както в количествен, така и в качествен план. За идентифицираните промени в предоставянето на административни услуги са разработени подробни анализи с количествена и качествена оценка на ефектите от промените в административната тежест по отношение на заинтересованите страни и по-специално малките и средните предприятия.

5. Наблюдение и оценяване

Предложен е график за постигане на целите на проекта на Закон за превенция от неблагоприятни климатични събития в земеделието и са посочени насоки за извършване на последващата оценка на въздействието на закона съгласно чл. 22 от Закона за нормативните актове и глава трета от Наредбата за обхвата и методологията за извършване на оценка на въздействието.

## I.4. Етапи и източници на информация

Настоящата цялостна предварителна оценка на въздействието е изготвена в периода февруари-май 2018 година. Тя е резултат от проучване и анализ на наличната информация, предоставена от структурите на министерството, както и събрана допълнително в хода на извършване на дейността информация. По-конкретно, процесът по извършване на оценката премина през следните етапи:

1. Планиране на дейностите

На този етап бяха проведени първоначални работни срещи и консултации с представители на различни структурни звена на Министерство на земеделието, храните и горите и Изпълнителна агенция „Борба с градушките“. Бяха определени конкретните задачи, които е необходимо да бъдат изпълнени и техните срокове. При първоначалните срещи бяха определени основните проблеми и цели на проектозакона, беше събрана и предоставена необходимата информация за идентифициране на регулаторните промени, които предполагаемо биха имали по-значимо въздействие върху секторите.

2. Определяне на заинтересованите страни и провеждане на консултации

Допълнително, в рамките на консултациите бяха идентифицирани и субектите, върху които проектозаконът ще окаже своето въздействие, както и техните представители. Екипът проведе предварителни неформални консултации със заинтересованите страни като им предостави възможност да изразят становищата си по концепцията на законопроект. За целта беше презентирана визията на министерството. В допълнение беше изготвен консултационен документ, съгласно приложение № 3 към Наредбата за обхвата и методологията за извършване на оценка на въздействието, който беше публикуван на сайта на Министерство на земеделието, храните и горите и на Портала за Обществени консултации със срок за предложения и становища. Беше направен и т. нар. „МСП Тест“, за да бъде анализирано и оценено въздействието на проекта върху малките и средните предприятия. Получените данни позволиха да се систематизират становищата на отделните представителни организации и производители и да се получи конкретна информация, свързана с очаквани въздействия на закона.

3. Събиране и анализ на относимите данни

Екипът по изготвяне на оценката на въздействието събра и проучи следните документи и материали:

* Постановление № 44 на Министерския съвет от 2010 г. за определяне на зоните във въздушното пространство на Република България, в които се ограничава въздухоплаването;
* Инструкция № 4 от 2010 г. за противоградовата защита в Република България;
* Устройствен правилник на Изпълнителната агенция „Борба с градушките“;
* Правилник за организация на оперативната работа в Изпълнителна агенция „Борба с градушките“;
* Методически основи на активното въздействие върху градови процеси;
* Инструкция за работа със системата МРЛ5-IRIS в режим градозащита;
* Инструкция за провеждане на операции по въздействие върху градови процеси с МРЛ-5;
* Система РАПИРА Модул Подготовка данни и препоръки за стрелба Fire H - Ръководство за оператора;
* Система РАПИРА Модул Управление на пултове за ракетни плошадки Fire W - Ръководство за оператора;
* Инструкция за съхранение, поддържане, експлоатация и мерки за безопасност на противоградовия комплекс ПГК- 6М;
* Техническо описание и инструкция за експлоатация на пулта за дистанционно изстрелване на противоградовите ракети;
* Методика за обследване на терена и подготовка на информация за оценка на ефективността от противоградова защита;
* Методика за определяне икономическата ефективност на противоградовата защита;
* Инструкция за метеонаблюдения;
* Инструкция за събиране и предоставяне на метеорологична информация;
* Сушата в България – проф. дфн В. Александров, София.

4. Извършване на оценката, изготвяне на доклад и резюме на доклада

При разработването на анализа бяха използвани документи, предоставени при първоначалните консултации и срещи, както и публично достъпни източници на информация, включително:

* Статистически данни от Евростат и Националния статистически институт;
* Данни от публични регистри, публикувани на интернет страницата на Комисията за финансов надзор;
* Данни от публични регистри в областта на земеделието;
* Статистически данни, поддържани и съхранявани в системите на Министерство на земеделието, храните и горите;
* Финансови и оперативни данни предоставени от Изпълнителна агенция „Борба с градушките“;
* Публично достъпни доклади и процедури публикувани на интернет страницата на Изпълнителна агенция „Борба с градушките“ (http://www.weathermod-bg.eu/).

Екипът проучи детайлно всички предоставени документи, свързани с извършени анализи и оценки на предходни етапи от подготовката на законопроекта, както и допълнително събраните данни на предходни етапи, в т.ч. и информацията от проведените предварителни неформални консултации. Бяха обобщени възможните варианти за действие, дефинирани в процеса на работата по изготвяне на проекта.

На база на събраните данни, информация и оценки, както и изготвения секторен икономически анализ, бе разработен анализът на въздействията, които има вероятност да се проявят като последици от прилагането на избраното решение. В тази част са определени заинтересованите страни и промените в регулаторните режими, които се очаква да имат по-значително въздействие върху тях и особено върху малките и средните предприятия. Анализът на въздействията включва основните очаквани ползи и разходи за заинтересованите страни по предложените варианти. Направени са количествени оценки и прогнози на мерките, които се предполага да имат най-значимо въздействие. За тях е изготвен и „МСП тест“. Детайлно са разгледани конкретните засегнати страни, като в рамките на наличната информация са прогнозирани и разходи върху отделни групи от тях.

# II. Определяне на проблемите

## II.1. Основен проблем

Главната причина, налагаща приемане на Закон за превенция от неблагоприятни климатични събития в земеделието, е необходимостта от повишаване на ефективността на системата за управление на риска в земеделието.

През последните години се наблюдават все по-екстремни прояви на неблагоприятни климатични явления и бедствия - обилни валежи, горещи и студени вълни, **градушки**, наводнения, засушавания, ураганни ветрове. Различни сценарии за изменението на климата в България сочат, че в средносрочен и дългосрочен план тези събития ще зачестят.

Разработки, основаващи се на числени модели, предвиждат нарастване на честотата и силата на градобитните процеси. Един от географските райони, за които се прогнозира значително нарастване на екстремните случаи от градушка с размери ≥2 см е територията на България.

В страната от десетилетия функционира добре изградена национална система за противоградова защита, обхващаща районите с най-голяма интензивност на градобитните процеси (около 1/3 от обработваемата земя в страната), която се финансира от държавния бюджет.

Данните за напълно пропаднали площи вследствие на неблагоприятни климатични събития сочат, че делът на напълно унищожените площи в незащитените срещу градушки райони е над 53% средногодишно от общо пропадналите площи в страната. В години с интензивни градобитни процеси този дял е значително по-голям - например през 2014 г. и 2015 г. той е около 75%, а през 2016 г. превишава 67%. Напълно пропадналите площи вследствие от градушки, за които земеделските производители са поискали компенсация, варират през годините от 0,02% до 0,27% от всички обработваеми земи и трайни насаждения в страната.

Зачестяването на неблагоприятните климатични явления и появата на градушки в региони, които до момента не са били засягани, налагат необходимостта от преосмисляне на обхвата и методите за осъществяване на защитата в страната.

В световната практика не съществува наложен общ модел за противоградова защита, поради значителните различия в климатичните условия в отделните държави. В повечето страни, в които се осъществява превенция срещу градушки, системите за защитата са изградени по инициатива на заинтересованите страни – земеделски производители, местни власти, застрахователи и други субекти, под формата на доброволно създадени сдружения на локално ниво.

Държавите подпомагат частично дейността на сдруженията, като им предоставят метеорологична и статистическа информация, специализирано оборудване и т. н. Финансирането на извършваната от сдруженията противоградова защита се осигурява чрез заплащане на такси от техните членовете. В някои държави (Унгария, Франция и др.) част от таксата се покрива от националния бюджет под формата на държавна помощ.


Основно се прилагат три способа за защита срещу градушки:

* ракетен - България, Сърбия, Русия, Хърватия;
* самолетен - Германия, Австрия, Гърция;
* наземни генератори - Франция, Унгария, Испания.

За нуждите на противоградовата защита към осемте регионални дирекции на Изпълнителната агенция „Борба с градушките“ са изградени девет командни пункта с 200 ракетни площадки. Защитата се осъществява с ракети, доставящи реагент сребърен йодит в облаците.

Съществуващата система защитава 17,3 млн. дка от територията на страната, в това число 10,6 млн. дка обработваеми земи, трайни насаждения и площи със смесено земеползване.

В Северна България защитаваната територия обхваща равнинната част на областите Видин, Монтана, Враца, част от област Плевен и част от община Луковит. В Южна България е обхваната територия в Горнотракийската низина в областите Пазарджик, Пловдив, Стара Загора, Сливен, част от община Димитровград в област Хасково и част от община Ямбол.

**Фигура 1**

**Карта на защитаваната с ракетен способ територия**

## II.2. Специфични проблеми

Идентифицирани са два специфични проблема, свързани със сега функциониращата система за превенция от неблагоприятни климатични събития в земеделието.

Първият от тях е свързан с липсата на покритие върху 2/3 от територията на страната срещу градови процеси, както и с ограничения обхват на дейност на сега действащата Изпълнителна агенция „Борба с градушките“.

**История и организация на противоградовата защита в България**

Началото на организираното противодействие на градовите процеси в България се поставя с Разпореждане № 175 на Министерския съвет от 1968 г. за създаване на Служба “Борба с градушките”, като структурно звено към Министерството на земеделието, впоследствие преобразувана в дирекция на министерството. Предметът на действие на Службата е „..чрез специални полигони да извършва разузнаване на градоносните процеси и да предотвратява градушките в селскостопанските райони”.

С Постановление на № 203 на Министерския съвет от 1999 г. дирекция “Борба с градушките” се преобразува в Изпълнителна агенция „Борба с градушките“, като второстепенен разпоредител с бюджет към министъра на земеделието и храните, със седалище гр. София.

Функциите, които агенцията изпълнява съгласно устройствения й правилник са следните:

* Целогодишно денонощно наблюдение на атмосферата – наблюдението се извършва посредством доплерови радарни станции, включени в интерактивна радарна информационна система и осигурява необходимата информация за атмосферните явления в страната;
* Активно въздействие с противоградни ракети – противоградовата защита има регионален обхват – прилага се в регионите, в които има изградени полигони за борба с градушките и само в зони, определени с Постановление № 44 на Министерския съвет от 2010 г. за определяне на зоните във въздушното пространство на Република България, в които се ограничава въздухоплаването. Поради сезонния характер на градовите процеси, тя се осъществява основно в периода от 1 април до 30 октомври;
* Дейности, свързани с дейността на други държавни институции – агенцията участва в изграждането на единна система за ранно предупреждение за настъпващи неблагоприятни атмосферни явления и предоставя радиолокационна метеорологична информация в реално време на подразделения на Военновъздушните сили към Министерството на отбраната и на Държавно предприятие "Ръководство на въздушното движение";
* Предоставяне на допълнителни услуги за земеделските производители - информационно и консултантско обслужване.

Към настоящия момент противоградова защита на територията на страната се осъществява само чрез гореспоменатия ракетен способ.

Основни данни за извършваната от Изпълнителна агенция „Борба с градушките“ дейност за периода 2013 – 2017 г. са представени в Таблица1.

**Таблица 1**

**Данни за дейността на Изпълнителна агенция „Борба с градушките“**

**за периода 2013 - 2017 г.**

|  |  |  |
| --- | --- | --- |
| **Година** | **Въздействия (брой)** | **Стойност на спасената продукция (лева)** |
| **2013** | 160 | 95 673 394 |
| **2014** | 328 | 90 718 172 |
| **2015** | 142 | 77 764 031 |
| **2016** | 219 | 102 255 070 |
| **2017** | 154 | 63 610 740 |
| **Средно за периода** | **201** | **88 064 344** |

**Забележка:** Изчисленията за стойността на спасената продукция са предоставени от

Изпълнителна агенция „Борба с градушките“

Данните в Таблица 1 показват стойността на спасената продукция само за 1/3 от страната – територията върху която към настоящия момент Изпълнителна агенция „Борба с градушките“ осъществява своята превантивна дейност.

Съгласно действащия Устройствен правилник числеността на персонала на агенцията е 593 щатни бройки (включително изпълнителен директор и главен секретар).

Към месец юни 2017 г., реалната численост на Изпълнителна агенция „Борба с градушките“ възлиза на 772 бройки – численост, която по преценка на агенцията е абсолютният минимум, под който тя не би могла да функционира при сегашния размер на защитаваната територия и обслужваните техническите средства. Около 70% от персонала са ракетострелци, като за обслужването на една ракетна площадка са необходими трима души.

**Таблица 2**

**Численост на персонала на Изпълнителна агенция „Борба с градушките“ за периода 2015-2017 г.**

|  |  |  |  |  |
| --- | --- | --- | --- | --- |
|  | **Численост на персонала към**  **м. декември 2015 г.**  **(брой)** | **Численост на персонала към м. май 2016 г.**  **(брой)** | **Численост на персонала към м. юни 2017 г.**  **(брой)** | **Незаети бройки**  **към м. юни**  **2017 г.**  **(брой)** |
| **ОБЩО** | **758** | **732** | **772** | **24** |
| Изпълнителен директор | 1 | 1 | 1 | 0 |
| Главен секретар | 1 | 1 | 1 | 0 |
| Служител по сигурността на информацията | 1 | 1 | 1 | 0 |
| **Обща администрация:** Финансово, стопански и правни дейности, в т.ч. и в териториалните структури | 33 | 33 | 26 | 7 |
| **Специализирана администрация, в това число:** | **722** | **696** | **743** | **17** |
| Централно управление – София | 11 | 11 | 11 | 0 |
| **Регионални дирекции „Борба с градушките“ (РДБГ), в това число:** | **711** | **685** | **732** | **17** |
| РДБГ- Пазарджик | 69 | 63 | 64 | 2 |
| РДБГ- Пловдив | 178 | 179 | 184 | 3 |
| РДБГ- Видин | 85 | 80 | 88 | 3 |
| РДБГ- Монтана | 71 | 69 | 74 | 2 |
| РДБГ- Враца | 84 | 77 | 84 | 4 |
| РДБГ- Плевен | 69 | 75 | 74 | 1 |
| РДБГ- Сливен | 69 | 63 | 73 | 2 |
| РДБГ- Стара Загора | 86 | 79 | 91 | 0 |

*Източник: ИАБГ*

**Недостатъчно финансиране на Изпълнителна агенция „Борба с градушките“**

Към месец февруари 2018 г. постоянната численост на персонала на Изпълнителна агенция „Борба с градушките“ възлиза на 772 души (съгласно действащия Устройствен правилник на агенцията – 593 щатни бройки). В таблицата по-долу са посочени разходите по пера на агенцията. Обоснованият извод, който можем да направим от нея е, че средната заплата на служителите (772 души) възлиза на 645,55 лв. на месец брутно възнаграждение.

**Таблица 3**

**Разходи за дейността на ИАБГ за 2017 г.,млн. лева**

|  |  |
| --- | --- |
| **ПОКАЗАТЕЛ** | **2017 г.** |
| Персонал | 6,3 |
| Постоянна издръжка | 1,6 |
| Разходи за ракети | 5,8 |
| **ОБЩО СРЕДСТВА ЗА ДЕЙНОСТТА** | 13,7 |
| Инвестиционна програма | 4,9 |
| **ОБЩ БЮДЖЕТ** | 18,6 |

**Организационна форма на структура за управление на риска срещу неблагоприятни климатични събития в земеделието**

Във връзка с по-горе изложените проблеми и спецификата на рисковете, които следва да бъдат управлявани, е необходимо да бъдат разгледани различните възможности за правно-организационна форма на структурата за управление на риска срещу неблагоприятни климатични събития в земеделието, която да отразява в максимална степен особеностите на сега действащите правни режими и законодателството в страната. Възможно е да бъдат разширени функциите на сега съществуващата Изпълнителна агенция „Борба с градушките“ или да бъде създадена нова структура за управление на риска срещу природни бедствия и неблагоприятни климатични събития в земеделието.

Решаването на горепосочените проблеми не може да бъде осъществено в рамките на сега действащата нормативна уредба, което обуславя необходимостта от нейното изменение.

## III. Заинтересовани страни

При определяне на заинтересованите страни от приемането на проекта на Закон за превенция от неблагоприятни климатични събития в земеделието са взети предвид действащите нормативни положения в сектора и заложените в проекта промени. Според резултатите от направените съпоставки се очаква приемането на проектозакона да засегне правната сфера на три категории субекти. Това са тези лица, за които в закона са предвидени нови права и задължения по отношение на превенцията срещу неблагоприятни климатични събития в земеделието. Така заинтересовани страни от приемането на настоящия проект на закон са земеделските стопани, които обработват земя и трайни насаждения, застрахователните компании, които предлагат застраховки по класове „Сухопътни превозни средства (без релсови превозни средства)“, „Пожар и природни бедствия“ и „Други щети на имущество“. Заинтересовани страни са още и държавните институции, отговорни за прилагането на закона.

## III.1. Земеделски стопани

В законопроекта е предвидено ежегодни задължителни вноски за превенция от природни бедствия и неблагоприятни климатични събития в земеделието да бъдат заплащани от земеделските стопани. В обхвата на задължените лица ще попаднат само земеделски стопани, които обработват земя и трайни насаждения, заявени за подпомагане по Схемата за единно плащане на площ. От кръга на задължените лица са изключени собствениците или ползвателите на пасища, мери и ливади. По данни за кампания 2016 г. за прилагането на Схемата за единно плащане на площ, земеделските стопани, които обработват земя и трайни насаждения, са 61 473. В таблицата по-долу са посочени данни за размера на стопанствата, заявили подпомагане по Схемата за единно плащане на площ за кампания 2016 година.

**Таблица 4**

**Данни за размера на стопанствата, заявили подпомагане по СЕПП, кампания` 2016**

|  |  |  |
| --- | --- | --- |
| **Размер на стопанството** | **Кампания` 2016** | |
| **Стопанства,  брой** | **Дял на стопанствата, %** |
| <100 дка | 35 865 | 58,3% |
| 100 - 500 дка | 16 375 | 26,6% |
| 500 -1 000 дка | 3 602 | 5,9% |
| 1 000 - 5 000 дка | 3 815 | 6,2% |
| 5 000 - 10 000 дка | 1 105 | 1,8% |
| 10 000 - 50 000 дка | 690 | 1,1% |
| 50 000 - 100 000 дка | 14 | 0,02% |
| 100 000 - 200 000 дка | 5 | 0,01% |
| >200 00 дка | 2 | 0,003% |
| **Общо** | **61 473** | **100%** |

## III.2. Застрахователни компании

В законопроекта е предвидено ежегодни задължителни вноски за превенция от природни бедствия и неблагоприятни климатични събития в земеделието да бъдат заплащани и от застрахователни компании. В обхвата на задължените лица ще попаднат само застрахователни компании, които предлагат застраховки по класове „Сухопътни превозни средства (без релсови превозни средства)“, „Пожар и природни бедствия“ и „Други щети на имущество“. По данни за брутния премиен приход, реализиран от застрахователите, които извършват дейност по общо застраховане към 31.12.2017 г., публикувани от Комисията за финансов надзор, застрахователните компании, които предлагат посочените класове застраховки, са 21. В таблицата по-долу са посочени данни за брутния премиен приход, реализиран от застрахователите, които извършват дейност по общо застраховане към 31.12.2017 г. за съответните класове застраховки.

**Таблица 5**

**Данни за брутния премиен приход на застрахователните компании по класове „Сухопътни превозни средства (без релсови превозни средства)“, „Пожар и природни бедствия“ и „Други щети на имущество“ през 2017 г., лева**

|  |  |  |  |  |
| --- | --- | --- | --- | --- |
| **№** | **Класове застраховки/**  **Застрахователна компания** | **"Сухопътни превозни средства (без релсови превозни средства)",** | **"Пожар и природни бедствия",** | **"Други щети на имущество",** |
| **1** | **ЗАД “Булстрад Виена Иншурънс Груп”** | 92 010 040 | 35 698 663 | 5 546 221 |
| **2** | **ЗК "Лев Инс" АД** | 45 529 959 | 2 398 657 | 1 835 011 |
| **3** | **ЗАД “Армеец”** | 110 851 111 | 15 093 419 | 31 372 |
| **4** | **“ДЗИ - Общо застраховане” ЕАД** | 93 291 625 | 25 348 525 | 2 727 361 |
| **5** | **ЗАД "Алианц България"** | 86 162 790 | 37 993 166 | 2 266 658 |
| **6** | **"Дженерали Застраховане" АД** | 45 221 867 | 39 124 726 | 727 062 |
| **7** | **"Застрахователно дружество Евроинс" АД** | 26 722 672 | 16 797 479 | 1 460 251 |
| **8** | **ЗД “Бул инс” АД** | 20 390 516 | 366 368 | 1 635 907 |
| **9** | **ЗАД "ОЗК - Застраховане" АД** | 10 469 950 | 17 930 881 | 356 158 |
| **10** | **"ЗЕАД ДаллБогг: Живот и здраве'' ЕАД** | 814 635 | 371 778 | 0 |
| **11** | **ЗК "Уника" АД** | 21 022 216 | 16 305 878 | 3 704 712 |
| **12** | **ЗАД “Енергия”** | 238 794 | 44 631 111 | 89 227 |
| **13** | **ЗАД "Асет Иншурънс" АД** | 11 650 731 | 1 500 013 | 159 834 |
| **14** | **"Групама Застраховане" ЕАД** | 1 771 125 | 5 481 784 | 140 |
| **15** | **"ЗАД България" АД** | 0 | 1 253 240 | 609 149 |
| **16** | **"ЕИГ РЕ" ЕАД** | 0 | 1 566 391 | 95 049 |
| **17** | **"Нова инс АД"** | 0 | 2 527 764 | 18 478 |
| **18** | **"ЗК Медико – 21'' АД** | 0 | 2 570 | 0 |
| **19** | **ЗД "ОЗОК Инс'' АД** | 0 | 309 023 | 32 830 |
| **20** | **"Европейска Здравноосигурителна каса" ЗАД** | 0 | 8 976 | 1 020 |
| **21** | **ЗД "Съгласие" АД** | 0 | 42 557 | 0 |

Източник: КФН

## III.3. Държавни институции, отговорни за прилагането на закона

Органите, натоварени с изпълнението на закона, ще бъдат пряко засегнати от приемането му. За тях се създават нови задължения по отношение на превенцията срещу неблагоприятни климатични събития в земеделието.

На първо място, засегната ще бъде Изпълнителната агенция „Борба с градушките“. Агенцията осъществява дейностите по организирането и провеждането на активни въздействия върху градовите процеси и други неблагоприятни атмосферни явления; изкуственото увеличаване и преразпределяне на валежите; радиолокационното площно измерване на валежите; подпомага радиолокационно метеорологичното осигуряване на заинтересуваните ведомства в Република България. С проекта на закон се предвижда тези функции да влязат в обхвата на дейност на специално създадено държавно предприятие. С оглед избягване дублиране на функциите се предвижда агенцията да се влее в новосъздаденото държавно предприятие.

На следващо място, законопроектът ще засегне Министерството на земеделието, храните и горите. Ежегодно информацията за заявените за подпомагане площи от земеделските стопани по Схемата за единно плащане на площ ще бъде предоставяна на държавното предприятие от компетентните структурни звена в министерството.

В списъка на засегнатите страни се включва и Държавното предприятие „Ръководство на въздушното движение“. В законопроекта се предвижда разширяване на сега съществуващата система за защита от градушки чрез ракетен и самолетен способ. Покриването на 100 % от територията на страната и управлението на риска срещу неблагоприятни климатични събития в земеделието ще засегне пряко работата на предприятието във връзка с осигуряване на безопасността на гражданските полети.

## IV. Цели на законопроекта

## IV.1. Обща цел

Проектът на закон ще урежда обществените отношения, свързани с осигуряването на превенция срещу неблагоприятни климатични събития в земеделието.

Целта на настоящия законопроект е създаването на ефективна система за управление на риска от неблагоприятни климатични събития в земеделието, която да покрива територията на цялата страна.

## IV.2. Специфични цели

За постигането на формулираната обща цел се предвижда изпълнението на редица специфични такива.

На първо място, ще бъде разширен обхватът на системата за превенция срещу неблагоприятни климатични събития в земеделието. Това ще се постигне чрез диверсификация и усъвършенстване на методите за борба с градушките, като се предвижда:

* доизграждане на системата за наблюдение за опасни явления, с разполагане на 4 допълнителни радарни станции, което ще позволи получаване на радарна информация за територията на цялата страна;
* въвеждане в експлоатация на 63 нови ракетни площадки и 2 командни пункта, с цел доизграждане и уплътняване на системата за ракетна защита;
* осъвременяване на материално-техническата база на съществуващите 200 ракетни площадки;
* въвеждане на самолетен способ за борба с градушките и преразпределение на валежите.

С изпълнението на гореописаните специфични цели ще се постигне защита върху 100 % от обработваемите земеделски земи и трайни насаждения в страната (за които не са налице забрани и ограничения от различно естество). Ще бъдат защитени и урбанизирани територии, за които съществува техническа възможност (Велико Търново, Ловеч, Габрово, Русе, Търговище, Шумен, Разград, Силистра, Добрич, Варна, Бургас, Ямбол, Кърджали, Смолян, Благоевград, Кюстендил, Перник, София).

На второ място, ще бъде въведено споделено финансиране на системата за управление на риска от неблагоприятни климатични събития в земеделието.

Разширяването на обхвата на градозащита и свързаното с това значително увеличение на средствата за осъществяване на дейността налага прилагане на подход за диверсификация на източниците на финансиране, включващ привличане на заинтересовани страни като земеделски стопани и застрахователни компании, предлагащи определени класове застраховки.

Следва да се отчете фактът, че прилаганите методи за борба с градушките не гарантират пълна ефективност на защитата.

Общият размер на средствата за управление на рискове, свързани с градушки, при окончателното изграждане и реално въвеждане в действие на системата (пълно покритие на територията на страната с използване на ракетен и самолетен способ), ще бъде около 28 млн. лева годишно. Част от необходимия ресурс ще се предоставя от държавния бюджет, а останалите средства ще бъдат привлечени от:

* земеделските стопани, чрез въвеждане на годишни задължителни вноски;
* отчисления от премийния приход на застрахователните компании по определени класове застраховки.

## IV.3.Времеви график за постигане на целите

Предвижда се проектът на закон да влезе в сила от 1 октомври 2018 г., когато ще бъде създадено и държавното предприятие за управление на риска от неблагоприятни климатични събития в земеделието. До края на 2018 г. се предвижда да бъдат въведени в експлоатация новите 63 ракетни площадки, с които да бъде разширена и уплътнена сега съществуващата мрежа за градозащита. Нововъвежданият с проекта на закон самолетен способ ще започне да се прилага през 2019 г. – това ще позволи покритие на 100 % от територията на страната.

Очаква се пълно осъществяване на специфичните цели на закона да бъде постигнато в тригодишен срок от неговото приемане.

# V. Определяне на възможните варианти за действие за постигане на целите

При извършване на настоящата оценка на въздействието бяха идентифицирани три основни възможни варианта на действие по отношение на заложените цели – (1) без действие и поддържане на текущото положение, (2) приемане на проект на Закон за превенция от неблагоприятни климатични събития в земеделието и (3) промяна на съществуващата подзаконова нормативна уредба при запазване на сегашния статут.

## V.1. Вариант 1: Без действие

При реализиране на вариант „Без действие“ няма да бъдат предприети действия по изменение в нормативната уредба на обществените отношения, свързани с превенцията от неблагоприятни климатични събития в земеделието.

В страната от десетилетия функционира добре изградена национална система за противоградова защита, обхващаща районите с най-голяма интензивност на градобитните процеси. Системата покрива само около 1/3 от обработваемата земя в страната и се финансира единствено със средства от държавния бюджет.

За нуждите на противоградовата защита към осемте регионални дирекции на Изпълнителната агенция „Борба с градушките“ са изградени девет командни пункта с 200 ракетни площадки. Защитата се осъществява с ракети, доставящи реагент сребърен йодит в облаците.

Съществуващата система защитава 17,3 млн. дка от територията на страната, в това число 10,6 млн. дка обработваеми земи, трайни насаждения и площи със смесено земеползване.

В Северна България защитаваната територия обхваща равнинната част на областите Видин, Монтана, Враца, част от област Плевен и част от община Луковит. В Южна България е обхваната територия в Горнотракийската низина в областите Пазарджик, Пловдив, Стара Загора, Сливен, част от община Димитровград в област Хасково и част от община Ямбол (Фигура 1).

В същото време се наблюдава зачестяване на неблагоприятните климатични явления и появата на градушки в региони, които до момента не са били засягани.

Реалната численост на Изпълнителна агенция „Борба с градушките“ ще се запази в сегашното състояние. Същата възлиза на 593 щатни бройки съгласно Устройствения правилник на агенцията и 181 броя служители на агенцията извън утвърдената численост. По преценка на Изпълнителна агенция „Борба с градушките“ това е абсолютният минимум, под който тя не би могла да функционира при сегашния размер на защитаваната територия и обслужваните техническите средства. Около 70% от персонала са ракетострелци, като за обслужването на една ракетна площадка са необходими трима души.

С оглед гореизложеното, при този вариант на действие 2/3 от територията на страната ще останат незащитени от градушки и други неблагоприятни климатични събития в земеделието.

## V.2. Вариант 2: Приемане на проект на Закон за превенция от неблагоприятни климатични събития в земеделието

При реализирането на този вариант на действие ще бъде приет Закон за превенция от неблагоприятни климатични събития в земеделието, с който ще бъде създадена ефективна система за управление на риска от неблагоприятни климатични събития в земеделието, която да покрива територията на цялата страна.

С предлаганата реформа ще се разшири обхвата на системата за борба с градушките, като се постигне защита върху 100 % от обработваемите земеделски земи в страната (за които не са налице забрани и ограничения от различно естество), както и урбанизирани територии, за които съществува техническа възможност – Велико Търново, Ловеч, Габрово, Русе, Търговище, Шумен, Разград, Силистра, Добрич, Варна, Бургас, Ямбол, Кърджали, Смолян, Благоевград, Кюстендил, Перник, София.

Разширяването на обхвата ще се постигне чрез следните способи:

1. доизграждане на системата за наблюдение за опасни явления, с разполагане на 4 допълнителни радарни станции, което ще позволи получаване на радарна информация за територията на цялата страна;
2. въвеждане в експлоатация на 63 нови ракетни площадки и 2 командни пункта, с цел доизграждане и уплътняване на системата за ракетна защита;
3. осъвременяване на материално-техническата база на съществуващите 200 ракетни площадки;
4. въвеждане на самолетен способ за борба с градушките и преразпределение на валежите.

Няколко са предимствата на въвеждането на самолетния способ. От една страна, необхванатите до момента от системата за ракетна защита обработвани площи попадат в силно урбанизирани територии. Това предопределя големи сектори със забрана за стрелба с ракети, което намалява възможностите за използване на ракетния метод. От друга страна, разпростирането на ракетната защита на територията на цялата страна изисква огромни инвестиции за изграждане на необходимата инфраструктура и значителен финансов ресурс за издръжка на системата – материална база, персонал и т. н. Предимства на самолетния способ са по-голямата гъвкавост, възможност за въздействие над населени места, възможност за защита от други неблагоприятни климатични явления и други.


При този вариант на действие градозащита ще се осъществява общо върху 90 млн. дка, от които около 36,6 млн. дка обработвана земя (обработваема земя и трайни насаждения,). Ракетен способ ще се прилага върху 22 млн. дка, в това число 12,8 млн. дка обработвана земя. За останалата територия ще бъде използван самолетният способ на защита (реалното му въвеждане се планира за сезон 2019 г.), като за целта се предвижда въздействието върху градоносните облаци да се осъществява с 4–5 специализирани самолета.

**Таблица 6**

**Разширяване на системата и защитаваната територия**

|  |  |  |  |
| --- | --- | --- | --- |
| **Показател** | **2017** | **2018** | **2019** |
| Полигони/Командни пунктове – бр. | 9 | 11 | 11 |
| Ракетни площадки – бр. | 200 | 263 | 263 |
| Защитавана територия - млн. дка | 17,2 | 22 | 90 |
| Защитавана обработвана земя (*обработваема земя и трайни насаждения*) - млн. дка | 10,6 | 12,8 | 36,6 |

На картата по-долу е представено разпределението на територията на страната, в зависимост от използваните способи за противодействие на градушките след изграждане на системата на територията на цялата страна.



**Фигура 2**

**Разпределението на територията на страната, в зависимост от използваните способи за противодействие на градушки**

При този вариант на действие се предвижда създаване на държавно предприятие, което да управлява риска от неблагоприятни климатични събития в земеделието. Държавното предприятие ще изпълнява функции по организиране и провеждане на активни въздействия върху градовите процеси и други неблагоприятни атмосферни явления; изкуствено увеличаване и преразпределяне на валежите; радиолокационно площно измерване на валежите и осигуряване на радарна метеорологична информация на други заинтересувани ведомства. Предвижда се органи на управление на предприятието да бъдат министърът на земеделието, храните и горите, управителен съвет, който да включва представители на Министерство на земеделието, храните и горите и представители на земеделските стопани и застрахователните компании, както и директор, ангажиран с представителни, организационни, ръководни и контролни функции. Новосъздаденото държавно предприятие ще бъде правоприемник на сега действащата Изпълнителна агенция „Борба с градушките“, като ще поеме изпълняваните от нея функции и предвижданите нови такива във връзка с разширяване обхвата на противодействие срещу неблагоприятните климатични събития в земеделието.

При този вариант на действие се въвежда споделено финансиране на системата между държавата, земеделските стопани и застрахователните компании.

Разширяването на обхвата на градозащитата и свързаното с това значително увеличение на средствата за осъществяване на дейността налага прилагане на подход за диверсификация на източниците на финансиране, включващ привличане на заинтересовани страни като земеделските стопани и застрахователните компании.

Общият размер на средствата за управление на рискове, свързани с градушки при окончателното изграждане и реално въвеждане в действие на системата за противоградова защита (пълно покритие на територията на страната с използване на ракетен и самолетен способ), което се предвижда за 2019 г., би възлязъл на около 28 млн. лева годишно.

Част от необходимия ресурс ще се предоставя от държавния бюджет. Останалите средства ще бъдат привлечени от:

* земеделските стопани, чрез въвеждане на годишни задължителни вноски;
* отчисления от премийния приход на застрахователните компании, предлагащи определени класове застраховки.

В Таблица 7 е представен разчет на необходимия финансов ресурс за държавното предприятие и разпределението му по източници.

**Таблица 7**

**Финансово обезпечаване на дейностите по управление на риска от неблагоприятни климатични събития, млн. лева**

|  |  |  |  |  |
| --- | --- | --- | --- | --- |
|  | **2017** | **2018** | **2019** | **2020** |
| **НЕОБХОДИМ РЕСУРС** | 13,7 | 15,7 | 28,0 | 28,0 |
| **ФИНАНСОВО ОБЕЗПЕЧАВАНЕ ПО ИЗТОЧНИЦИ, в т. ч.:** | 13,7 | 15,7 | 28,0 | 28,0 |
| Държавен бюджет | 13,7 | 15,7 | 8,5 | 8,5 |
| Вноски от земеделските стопани | 0,0 | 0,0 | 13,5 | 13,5 |
| Вноски от застрахователните компании | 0,0 | 0,0 | 6,0 | 6,0 |

Участието на застрахователния сектор във финансирането на системата за противоградова защита има своите основания, въпреки че делът на селскостопанското застраховане в общия застрахователен пазар на страната е незначителен – под 1%. Защитата на почти цялата територия на страната, включваща и самолетен способ, гарантира превенция срещу градушки и върху урбанизираните територии, което би понижило съществено риска от поражения от градушки и съответно размера на изплащаните от застрахователни компании обезщетения. Така, като основа за определяне на размера на привлечените от застрахователния сектор средства може да бъде заложен процент от премийния приход на застрахователните компании по застраховки по класове „Сухопътни превозни средства (без релсови превозни средства)“, „Пожар и природни бедствия“ и „Щети по имущество“.

## V.3. Вариант 3: Промяна на съществуващата подзаконова нормативна уредба при запазване на сегашния статут

При реализиране на вариант „Промяна на съществуващата нормативна уредба при запазване на сегашния статут“ ще бъдат предприети действия по изменение на съществуващата подзаконова нормативната уредба, свързана с превенцията от неблагоприятни климатични събития в земеделието.

При този вариант на действие ще продължи да съществува Изпълнителна агенция „Борба с градушките“ и изградената до момента системата за противоградова защита, която покрива само около 1/3 от обработваемата земя в страната, а именно 10,6 млн. дка и се финансира единствено със средства от държавния бюджет.

За нуждите на противоградовата защита към осемте регионални дирекции на Изпълнителната агенция „Борба с градушките“ са изградени девет командни пункта с 200 ракетни площадки. Защитата ще продължи да се осъществява с ракети, доставящи реагент сребърен йодит в облаците.

При този вариант на действие ще са налице затруднения за разширяване на обхвата на покриваните с ракетния способ територии. Това се обосновава от факта, че за всяко разширяване на обхвата е необходимо да бъде изградена отделна ракетна площадка, съответно да бъдат назначени допълнителни служители. Към настоящия момент около 70% от персонала на Изпълнителна агенция „Борба с градушките“ са ракетострелци, като за обслужването на една ракетна площадка са необходими трима души. Съгласно разпоредбите на § 16 от Преходните и заключителни разпоредби към Закона за изменение и допълнение на Закона за администрацията (ДВ, бр. 15 от 2012 г.) общата численост на персонала на администрацията на изпълнителната власт, установена в съответните устройствени актове, не може да бъде увеличавана. Министерският съвет съобразно своите правомощия може да извършва компенсирани промени в рамките на числеността на персонала по предложение на първостепенните разпоредители с бюджет след предварително съгласуване с администрацията на Министерския съвет. С оглед гореизложеното всяко увеличение на обхвата на системата за градозащита ще бъде извършено чрез компенсирани промени в структурите на Министерството на земеделието, храните и горите. Това от своя страна ще доведе до физически ограничения за възможностите за разширяване на обхвата на противоградовата система и до съответни промени в други структури на министерството.

С реализиране на вариант „Промяна на съществуващата нормативна уредба при запазване на сегашния статут“ ще се наблюдава частично увеличаване на защитаваната от градушки и други неблагоприятни климатични събития в земеделието територия на страната, но няма да бъде възможно покриването на цялата територия на страната само с ракетен способ. От друга страна, ограниченият бюджет на агенцията (при финансиране само от държавния бюджет) няма да позволява развитието на инвестиционна програма, която да позволи използването на други способи за превенция от неблагоприятни климатични събития в земеделието като самолетния способ и изкуственото преразпределение на валежите.

# VI. Количествено и качествено измерение на всички значителни икономически и/или социални, и/или екологични въздействия най-малко за следващите три години, водещи до ползи, включително директни, за заинтересованите страни, за отделни икономически и социални сектори и/или групи предприятия – за една година, в левове и/или в други мерни единици, позволяващи съпоставяне за всеки от вариантите

## VI.1. Вариант 1: Без действие

При използване на този вариант няма да бъде приет Закон за превенция от неблагоприятните климатични събития в земеделието и няма да бъдат предприети действия по изменение в съпътстващата го нормативна уредба.

В този случай, градозащитата ще продължи да се осъществява на 1/3 от територията на страната. Полза от превенцията имат само тези земеделски стопани, чиито обработваеми земи и трайни насаждения се намират в обхвата на настоящата ракетна защита. Останалите производители, земеделските площи на които не подадат в този обхват, ще продължават да търпят загуби от прояви на градушки.

За държавата няма идентифицирани положителни въздействия от запазването на статуквото.

Застрахователните компании няма да разходват средства за вноски за превенция от градозащита.

## VI.2. Вариант 2: Приемане на проект на Закон за превенция от неблагоприятни климатични събития в земеделието

Основният ефект от осъществяване на предвидените в проекта на Закон за превенция от неблагоприятни климатични събития в земеделието дейности по превенция е предотвратяването на щети върху земеделската продукция и имущество, които биха довели до значителни загуби за земеделските стопани, аграрния отрасъл и икономиката на страната.

Чрез разширяването на градозащитата и прилагането на самолетния способ ще се осигури опазване на имущество и в урбанизираните територии.

По данни на Изпълнителната агенция „Борба с градушките“ за последните пет години като резултат от проведените въздействия средногодишно се опазва земеделска продукция на стойност около 88 млн. лева средногодишно при защитавана около 1/3 от обработваемата площ в страната – около 11 млн. дка (видно от Таблица 1).

При този вариант на действие се предвижда, че при пълно покритие на защитата опазената от градушки земеделска продукция би била на стойност над 260 млн. лева годишно.

**Ползи за държавата**

Въвеждането на споделено финансиране на разходите за превенция в земеделието би довело до намаление на средствата, които се предоставят от държавния бюджет за осъществяване на тази дейност, спрямо досега осигуряваните (Таблица 7).

Същевременно, опазването на продукция за над 260 млн. лева годишно от градушки би допринесло за подобряване на устойчивостта на аграрния отрасъл и за нарастване на създадената в земеделието брутна добавена стойност. Може да се очаква и ръст на данъчните приходи от земеделски дейности.

**Ползи за земеделските стопани**

Предвижда се при този вариант на действие да бъде постигнато разширяване на превенцията срещу градушки и да бъдат защитени обработваемите земи и трайните насаждения на всички земеделски стопани, а не само на тези, които в момента попадат в обхвата на съществуващата ракетна защита.

Недопускането на загуби на земеделска продукция от неблагоприятни климатични събития би допринесло за стабилизиране на доходите за производителите и би намалило риска от изоставянето на земеделски дейности, особено в селските райони.

**Ползи за застрахователните компании**

Осъществяването на превенция срещу градушки на цялата територия на страната, включително и върху урбанизираните райони, ще създаде условия за чувствително намаление на изплащаните обезщетения от застрахователния сектор.

Чрез осигуряване от държавното предприятие на пълна радарна метеорологична информация ще са налични данни за по-надеждна и изчерпателна оценка на риска от настъпване на най-опасните неблагоприятни климатични събития в земеделието. Това ще допринесе за по-нататъшното развитие и стабилизиране на пазара на земеделски застраховки.

**Екологични въздействия**

За провеждане на активни въздействия върху градовите облаци се използва реагентът сребърен йодид. Въз основа на многобройните научни изследвания, становището на Световната метеорологична организация е, че сребърният йодид е безопасен за околната среда и може да се използва при провеждането на програми за засев на облаци. В този смисъл, както при настоящия обхват на градова защита, така и след нейното разширяване не са налице предпоставки за отрицателни въздействия по отношение на околната среда от провежданите мероприятия.

## VI.3. Вариант 3: Промяна на съществуващата подзаконова нормативна уредба при запазване на сегашния статут

При вариант на действие „Промяна на съществуващата подзаконова нормативна уредба при запазване на сегашния статут“ градозащитата ще продължи да се осъществява на 1/3 от територията на страната. Възможно ще е частично увеличаване на защитаваната от градушки и други неблагоприятни климатични събития в земеделието територия на страната, но няма да бъде възможно покриването на цялата територия на страната само с ракетен способ.

Полза от превенцията ще имат само тези земеделски стопани, чиито обработваеми земи и трайни насаждения се намират в обхвата на настоящата ракетна защита и тези, които при едно бъдещо разширяване на обхвата на градозащита, биха попаднали в него. Останалите земеделски стопани, земеделските площи на които не подадат в този обхват, ще продължават да търпят загуби от прояви на градушки.

За държавата няма идентифицирани положителни въздействия от запазването на статуквото.

Ползата за застрахователните компании ще бъде незначителна с оглед на това, че при евентуално бъдещо разширяване на обхвата на градозащита ще бъдат намалени разходите за изплатени обезщетения на новозащитените територии.

# VII. Количествено и качествено измерение на всички значителни икономически и/или социални, и/или екологични въздействия най-малко за следващите три години, водещи до разходи, включително директни, за заинтересованите страни, за отделни икономически и социални сектори и/или групи предприятия – за една година, в левове и/или в други мерни единици, позволяващи съпоставяне за всеки от вариантите

**VII.1. Вариант 1: Без действие**

При този вариант на действие противоградовата защита ще се извършва в сегашния обхват – на 1/3 от територията на страната, с ракетен способ, от Изпълнителната агенция „Борба с градушките“. Издръжката на дейността на агенцията ще продължи да се осъществява само с публични средства - чрез бюджета на Министерство на земеделието, храните и горитеи от Междуведомствената комисия за възстановяване и подпомагане към Министерския съвет.


Тъй като настоящият начин на финансиране не осигурява в достатъчна степен оптималното функциониране на системата и не способства за нейното по-нататъшно развитие и усъвършенстване, непредприемането на действия за промяна на обществените отношения в тази област ще задълбочи съществуващите проблеми.

При този вариант на действие земеделските стопани и застрахователните компании не правят преки разходи за съфинансиране на системата за превенция, но косвено търпят вреди от нанесените от неблагоприятни климатични събития щети.

Премийните приходи и изплатените обезщетения по класове „Сухопътни превозни средства (без релсови превозни средства)“, „Пожар и природни бедствия“ и „Други щети на имущество“ по данни, предоставени от Комисията за финансов надзор са:

**Таблица 8**

**Данни за премийния приход и изплатените обезщетения в застрахователния сектор по класове "Сухопътни превозни средства", "Пожар и природни бедствия" и "Други щети на имущество" за периода 2014-2017 г., млн. лева**



Източник: Комисия за финансов надзор

\* Предварителни данни

В същото време земеделските стопани търпят вреди от нанесени щети върху обработваемите земеделски земи, незащитени от неблагоприятни климатични събития в земеделието, в частност – градушки. В таблицата по-долу са представени пропаднали на 100% площи вследствие от градушки, съгласно констативни протоколи на регистрирани земеделски производители, във връзка с изплащане на държавна помощ за компенсиране на щети:

**Таблица 9**

**Данни за напълно пропаднали площи в резултат на градушка (съгласно констативни протоколи) по области и години**



\* Изплатените средства през съответната година касаят плащания за пропаднали площи през предходната година

\*\* По данни от БАНСИК за заетостта и използването на територията на България

**VII.2. Вариант 2: Приемане на проект на Закон за превенция от неблагоприятни климатични събития в земеделието**

При реализирането на този вариант на действие ще бъде приет Закон за превенция от неблагоприятни климатични събития в земеделието, с който ще бъде създадена ефективна система за управление на риска от неблагоприятни климатични събития в земеделието, която да покрива територията на цялата страна.

С предлаганата реформа ще се разшири обхвата на системата за борба с градушките, като се постигне защита върху 100% от обработваемите земеделски земи в страната (за които не са налице забрани и ограничения от различно естество), както и урбанизирани територии, за които съществува техническа възможност – Велико Търново, Ловеч, Габрово, Русе, Търговище, Шумен, Разград, Силистра, Добрич, Варна, Бургас, Ямбол, Кърджали, Смолян, Благоевград, Кюстендил, Перник, София.

Осъществяването на предвидените в проекта на закона дейности изисква финансов ресурс, чийто годишен индикативен размер при пълно покритие на територията на страната възлиза на около 28 млн. лева към 2020 година. Тези средства се предвижда да бъдат осигурени чрез постъпления от държавния бюджет, вноски от земеделските стопани и застрахователните компании.

В Таблица 10 е представено финансовото обезпечаване на дейностите по управление на риска от неблагоприятни климатични събития в земеделието за периода 2017 – 2020 година (в млн. лева).

**Таблица 10**

**Общо необходими средства за дейности по градозащита – прогноза, млн. лв.**

|  |  |  |  |  |
| --- | --- | --- | --- | --- |
|  | **2017** | **2018** | **2019** | **2020** |
| **1. Градозащита с ракетен способ, в т. ч.:** | **13,7** | **15,7** | **20,0** | **20,0** |
| Персонал | 6,3 | 6,7 | 10,1 | 10,1 |
| Постоянна издръжка | 1,6 | 2,0 | 2,7 | 2,7 |
| Разходи за ракети | 5,8 | 7,0 | 7,2 | 7,2 |
| **2. Градозащита със самолетен способ** | **0,0** | **0,0** | **8,0** | **8,0** |
| **Общо средства за дейността** | **13,7** | **15,7** | **28,0** | **28,0** |
| Инвестиционна програма | 4,9 | 5,5 | 0,8 | 0,9 |
| **ОБЩО НЕОБХОДИМИ СРЕДСТВА ЗА ДЕЙНОСТТА И ИНВЕСТИЦИИ** | **18,6** | **21,2** | **28,8** | **28,9** |

Забележка: Данните за 2019 г. и 2020 г. са прогнозни

**Въздействия за държавата (държавните институции)**

Към настоящия момент за управление на риска в растениевъдството се прилагат два основни инструмента, финансирани със средства от държавния бюджет:

* противоградова защита върху 1/3 от територията на страната, осъществявана от Изпълнителната агенция „Борба с градушките“ с ракетен способ;
* две схеми за държавна помощ:
  + за компенсиране на щети от неблагоприятни климатични събития;
  + за съфинансиране на застрахователни премии при застраховане на интензивни земеделски култури (плодове, зеленчуци, етерично-маслени култури, лозя и тютюн).

Видно от Таблица 11, средногодишните разходи за прилагане на двата инструмента възлизат на около 20 млн. лева за периода 2007-2017 г., от които около 12 млн. лева годишно за дейността на Изпълнителна агенция „Борба с градушките“. В таблицата се съдържат данни и за изплатените средства от държавния бюджет за управление на риска в растениевъдството за периода 2007-2017 г.

**Таблица 11**

**Изплатени средства за управление на риска в растениевъдството за периода 2007-2017 г., млн. лв.**



След въвеждане на споделено финансиране на системата за превенция срещу неблагоприятни климатични събития в земеделието финансовият ресурс, който ще се предоставя от държавния бюджет за дейностите по превенция срещу градушки, ще намалее чувствително, дори вече в условията на пълно покритие на градозащитата на територията на страната съгласно Таблица 7.

**Въздействия за земеделските стопани**

Годишните разходи на земеделските стопани за финансиране на дейностите по превенция на неблагоприятни климатични събития на единица площ възлизат на 0,50 лв./дка обработваема земя и трайни насаждения. Размерът на вноската за всеки земеделски стопанин се определя въз основа на заявените за подпомагане по Схемата за единно плащане на площ обработваеми земи и трайни насаждения през предходната стопанска година.

Индикативният общ размер на средствата, които ще бъдат набрани от земеделските производители за обезпечаване на дейностите на държавното предприятие за превенция от неблагоприятни климатични събития в земеделието, възлиза на около 13,5 млн. лева годишно.

В Таблица 12 са посочени данни за размера на стопанствата, заявили подпомагане по Схемата за единно плащане на площ за кампании` 2015 и 2016.

**Таблица 12**

**Данни за размера на стопанствата, заявили подпомагане по СЕПП, кампании` 2015 и 2016**

|  |  |  |  |  |
| --- | --- | --- | --- | --- |
| **Размер на стопанството** | **Кампания` 2015** | | **Кампания` 2016** | |
| **Стопанства,  брой** | **Дял на стопанствата,**  **%** | **Стопанства,  брой** | **Дял на стопанствата, %** |
| <100 дка | 36 163 | 59,1% | 35 865 | 58,3% |
| 100 - 500 дка | 15 877 | 26,0% | 16 375 | 26,6% |
| 500 -1 000 дка | 3 518 | 5,8% | 3 602 | 5,9% |
| 1 000 - 5 000 дка | 3 767 | 6,2% | 3 815 | 6,2% |
| 5 000 - 10 000 дка | 1 107 | 1,8% | 1 105 | 1,8% |
| 10 000 - 50 000 дка | 693 | 1,1% | 690 | 1,1% |
| 50 000 - 100 000 дка | 13 | 0,02% | 14 | 0,02% |
| 100 000 - 200 000 дка | 7 | 0,01% | 5 | 0,01% |
| >200 00 дка | - | - | 2 | 0,003% |
| Общо | 61 145 | 100% | 61 473 | 100% |

Източник: МЗХГ

Данните за прилагането на Схемата за единно плащане на площ за кампании 2015 и 2016 сочат, че близо 60% от земеделските стопанства са заявили за подпомагане до 100 дка обработваема земя и трайни насаждения. Годишният разход за превенция срещу градушки на тези стопанства би възлязъл на до 50 лв. Втората по големина група стопанства – които обработват между 100 и 500 дка (26% от всички стопанства) ще заплащат до 250 лв. годишно. Така, над 85% от всички, кандидатствали за подпомагане по Схемата за единно плащане на площ земеделски стопанства, ще правят годишна вноска в размер до 250 лева.

Незначителен брой стопанства (общо 20 или около 0,03% от всички стопанства), обработващи над 50 000 дка, ще плащат вноска в размер на около и над 25 000 лв. годишно.

Отражението на задължителната вноска за превенция върху доходите на земеделските стопани може да бъде оценено въз основа на данните от Системата за земеделска счетоводна информация (последни налични данни за 2015 г.).

В Таблица 13 е посочено намалението на нетния доход в резултат от направените вноски, който варира от 0,3% до 3,8% в зависимост от икономическия размер на стопанствата. За над 95% от всички стопанства вноската за превенция би понижила нетния им доход с по-малко от един процент. За останалите стопанства намалението би било до 3,8%.

**Таблица 13**

**Средни резултати за стопанствата по икономически размер за 2015 г.**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Икономически размер на стопанствата (стандартна продукция) | Брой стопанства | Дял на стопанст-вата  % | Използвана земеделска площ, дка | Годишен разход на стопанствата за превенция, лева\* | Брутна продукция лева | Нетен доход,  лева | Нетен доход с включени разходи за превенция, лева | Изменение на нетния доход след включване на разходи за превенция, % |
| от 2 до 8 хил. евро | 78 960 | 69,0% | 35,7 | 71 | 10 448 | 6 630 | 6 612 | -0,3% |
| от 8 до 25 хил. евро | 20 940 | 18,3% | 138,2 | 276 | 31 723 | 20 770 | 20 701 | -0,3% |
| от 25 до 50 хил. евро | 5 050 | 4,4% | 436,8 | 874 | 72 775 | 36 207 | 35 989 | -0,6% |
| от 50 до 100 хил. евро | 4 280 | 3,7% | 786,2 | 1 572 | 139 052 | 52 798 | 52 405 | -0,7% |
| от 100 до 500 хил. евро | 3 870 | 3,4% | 3 635,8 | 7 272 | 578 149 | 48 465 | 46 647 | -3,8% |
| над 500 хил. евро | 1 310 | 1,1% | 14 391,3 | 28 783 | 3 063 931 | 415 494 | 408 298 | -1,7% |
| **Всички стопанства** | **114 410** | **100,0%** | **386,3** | **773** | **76 036** | **18 341** | **18 148** | **-1,1%** |

Източник: МЗХГ, отдел “Агростатистика”, Система за земеделска счетоводна информация 2015 г.

\*Разходът е изчислен при размер на вноската за единица площ от 0,50 лв. на дка обработваема земя и трайни насаждения

\*Икономическият размер на стопанството се измерва в евро и представлява общата стандартна продукция. Стандартната продукция отразява средната парична стойност на селскостопанската продукция, по отделни продукти, по цена на производител.

**Въздействия за застрахователните компании**

Задължителна годишна вноска за превенция срещу природни бедствия и неблагоприятни климатични събития ще дължат застрахователните компании, които предлагат застраховки по класове „Сухопътни превозни средства (без релсови превозни средства)“, „Пожар и природни бедствия“ и „Щети по имущество“.

Годишната вноска на застрахователните компании ще представлява 0,8% от премийния приход по посочените три класа застраховки. Общият индикативен размер на вноската от застрахователните компании възлиза на около 6 млн. лева годишно, изчислен въз основа на данни за премийните приходи и изплатените обезщетения по посочените класове застраховки за периода 2013-2017 г., получени от Комисията за финансов надзор и обобщени в Таблица 8.

В проекта на Закон за превенция от неблагоприятни климатични събития в земеделието се предвиждат промени в чл. 8, ал. 4, т. 3 на Закона за данък върху застрахователните премии и в чл. 14, ал. 1, т. 3 на Закона за подпомагане на земеделските производители. С това ще отпадне съществуващото задължение за отчисляване на средства в размер на 4 на сто от премийния приход по застраховки на земеделските култури, животни, машини, сгради, съоръжения и друго имущество, както и други дълготрайни активи на земеделските стопани, постъпващи като приход на Държавен фонд „Земеделие“. По този начин ще се избегне двойното отчисляване на вноски от застрахователните компании върху едни и същи премийни приходи (касаещи земеделски застраховки).

# VII.3. Вариант 3: Промяна на съществуващата подзаконова нормативна уредба при запазване на сегашния статут

При вариант на действие „Промяна на съществуващата подзаконова нормативна уредба при запазване на сегашния статут“ градозащитата ще продължи да се осъществява на 1/3 от територията на страната. Възможно ще е частично увеличаване на защитаваната от градушки и други неблагоприятни климатични събития в земеделието територия на страната, но няма да бъде възможно покриването на цялата територия на страната само с ракетен способ.

За държавата се очаква да възникнат допълнителни разходи, свързани с финансиране на евентуално разширяване на обхвата на защитаваната територия.

По отношение на земеделските стопани и застрахователните компании не се очакват допълнително негативно въздействие от икономическа гледна точка, като единствените разходи, които могат да възникнат ще бъдат за покриване на причинени щети от неблагоприятни климатични събития в земеделието.

# VIII. Промяна на административната тежест по отношение на заинтересованите страни за всеки от вариантите, включително в случаите на нови регулаторни режими и регистри

**VIII.1. Вариант 1: Без действие**

Не се предвижда реализирането на вариант „Без действие“ да предизвика изменение на административната тежест спрямо заинтересованите лица.

**VII.2. Вариант 2: Приемане на проект на Закон за превенция от неблагоприятни климатични събития в земеделието**

При този вариант на действие възниква задължение за заинтересованите лица – в частност земеделските стопани и застрахователните компании, предлагащи посочените класове застраховки, за заплащане на предвидените в законопроекта задължителни вноски за превенция от неблагоприятни климатични събития в земеделието. С помощта на интерактивния калкулатор, достъпен на електронната страница на Портала за обществени консултации, може да бъде изчислена очакваната административна тежест за посочените две групи заинтересовани лица.

**За земеделските стопани**

Определен е общ административен товар за една година за „задължителна вноска за превенция от неблагоприятни климатични събития в земеделието“ в размер на 23 685.19 лева. За определянето му са използвани следните критерии:

1. брой часове, необходими за извършването на дейността – 10 минути (попълване на платежно нареждане);
2. средна месечна работна заплата на човека, който трябва да извърши дейността – 655 лв. (това е минималният осигурителен доход за длъжността „помощен административен персонал“ по икономическа дейност „Растениевъдство, животновъдство и лов, спомагателни дейности; Рибно стопанство“ съгласно Приложение № 1 към чл. 9, ал. 1, т. 1 от Закона за бюджета на държавното обществено осигуряване за 2018 г. за минималния осигурителен доход по основни икономически дейности и квалификационни групи професии - 2018 г.);
3. брой на фирмите, които трябва да извършат дейността – 61 473 стопанства (по данни на Министерство на земеделието, храните и горите);
4. брой пъти на година, които бизнесът трябва да извърши дейността – 1 път годишно.

**Застрахователните компании**

Определен е общ административен товар за една година за „задължителна вноска за превенция от неблагоприятни климатични събития в земеделието“ в размер на 16.68 лева. За определянето му са използвани следните критерии:

За дейност 1 – „Попълване на платежно нареждане“:

1. брой часове, необходими за извършването на дейността – 10 минути (попълване на платежно нареждане);
2. средна месечна работна заплата на човека, който трябва да извърши дейността – 556 лв. (това е минималният осигурителен доход за длъжността „помощен административен персонал“ по икономическа дейност „Финансови и застрахователни дейности“ съгласно Приложение № 1 към чл. 9, ал. 1, т. 1 от Закона за бюджета на държавното обществено осигуряване за 2018 г. за минималния осигурителен доход по основни икономически дейности и квалификационни групи професии - 2018 г.);
3. брой на фирмите, които трябва да извършат дейността – 21 дружества (по данни на Комисията за финансов надзор);
4. брой пъти на година, които бизнесът трябва да извърши дейността – 1 път годишно.

За дейност 2 – „Утвърждаване на платежно нареждане и заплащане на задължителна вноска за превенция от неблагоприятни климатични събития в земеделието“:

1. брой часове, необходими за извършването на дейността – 5 минути (утвърждаване на платежно нареждане);
2. средна месечна работна заплата на човека, който трябва да извърши дейността – 1589 лв. (това е минималният осигурителен доход за длъжността „ръководител“ по икономическа дейност „Финансови и застрахователни дейности“ съгласно Приложение № 1 към чл. 9, ал. 1, т. 1 от Закона за бюджета на държавното обществено осигуряване за 2018 г. за минималния осигурителен доход по основни икономически дейности и квалификационни групи професии - 2018 г.);
3. брой на фирмите, които трябва да извършат дейността – 21 дружества (по данни на Комисията за финансов надзор);
4. брой пъти на година, които бизнесът трябва да извърши дейността – 1 път годишно.

## VIII.3. Вариант 3: Промяна на съществуващата подзаконова нормативна уредба при запазване на сегашния статут

Не се предвижда реализирането на вариант „Промяна на съществуващата подзаконова нормативна уредба при запазване на сегашния статут“ да предизвика изменение на административната тежест спрямо заинтересованите лица.

**IX. Описание на негативните (разходите) и положителните (ползите) въздействия за всяка от заинтересованите страни, за всеки от вариантите**

**IX.1. Вариант 1: Без действие**

Осъществява се превенция само срещу градушки на част от територията на страната, което в условията на все по-екстремни прояви на неблагоприятни събития повишава опасността от щети върху земеделската продукция, водещи до нестабилност на производството и доходите в отрасъла**.**

**Негативни въздействия:**

**За държавата (държавните институции)**

Финансирането на противоградовата защита е изцяло с публични средства – чрез бюджета на Министерство на земеделието, храните и горите и Междуведомствената комисия за възстановяване и подпомагане към Министерския съвет. Дейността на Изпълнителна агенция „Борба с градушките“ продължава да бъде недофинансирана, което не позволява осъществяването на необходимите инвестиции за модернизация на системите и съоръженията, наемането на достатъчно квалифициран персонал, осигуряването на достатъчен брой ракети в години с висока градова активност и други.

Държавата ще продължи да предоставя значителен по размер финансов ресурс за преодоляване на последици от неблагоприятни климатични събития, вместо за превантивни дейности.

При ситуация на трайно влошаване на икономическите резултати на субектите в сектор Земеделие вследствие на неблагоприятни фактори, включително климатични, може да се очаква, че немалък брой по-малки по размер земеделски стопанства биха прекратили дейността си, което би довело до загуба на работни места.

**За земеделските стопани**

Земеделските стопани, чиито обработваеми площи и трайни насаждения попадат извън територията на настоящата противоградова защита (около 2/3 от площта на страната) ежегодно понасят значителни щети от градушки на отглежданите от тях култури. Заплахите за тях нарастват, предвид все по-честите прояви на градушки в райони, които до скоро не са считани за градобитни.

**За застрахователните компании**

Обхватът на настоящата противоградова защита (само на 1/3 от земеделските площи в страната, без населените места) е предпоставка за изплащане на застрахователни обезщетения от различен характер в значително по-големи размери, отколкото биха били изплащани при осигурена превенция върху цялата земеделски площ и урбанизираните територии.

От друга страна, липсата на достатъчно информация за нанесените щети върху земеделската продукция на територията на цялата страна вследствие неблагоприятни климатични събития не позволява да бъде направена адекватна оценка на риска, което се отразява негативно върху пазара на земеделски застраховки.

## Положителни въздействия:

## За държавата (държавните институции)

## Като резултат от съществуващата противоградова защита ще продължи да се опазва земеделската продукция в защитаваните територии, която за периода 2013-2017 г. средногодишно възлиза на около 88 млн. лева.

## За земеделските стопани

## При настоящия обхват на превенция срещу градушки икономически ползи имат само тези земеделски стопани, чиито обработваеми земи и трайни насаждения попадат в районите, които се защитават от действащите ракетни площадки. Останалите производители търпят значителни загуби.

## Земеделските стопани не извършват преки разходи за градозащита.

## За застрахователните компании

## При запазване на обхвата на защитата, за около 1/3 от територията на страната рискът от настъпване на щети върху земеделската продукция вследствие на градушка е значително по-малък, отколкото в незащитените райони. Респективно, налице са предпоставки за изплащане на по-малко обезщетения за щети в защитаваните територии.

## Застрахователните компании не извършват разходи за градозащита.

## IX.2. Вариант 2: Приемане на проект на Закон за превенция от неблагоприятни климатични събития в земеделието

При реализирането на този вариант на действие ще бъде приет Закон за превенция от неблагоприятни климатични събития в земеделието, с който ще бъде създадена ефективна система за управление на риска от неблагоприятни климатични събития в земеделието, която да покрива територията на цялата страна.

**Негативни въздействия:**

**За държавата (държавните институции)**

Не са идентифицирани негативни въздействия за държавата от приемането на законопроекта.

**За земеделските стопани**

Земеделските стопани извършват ежегодни разходи за вноски за превенция от неблагоприятни климатични събития в земеделието, определени на база използваните от тях обработваеми земи и трайни насаждения.

**За застрахователните компании**

Застрахователните компании извършват разходи за ежегодни вноски за превенция от неблагоприятни климатични събития в земеделието, в размер на 0,8% от получените премийни приходи по класове „Сухопътни превозни средства (без релсови превозни средства), „Пожар и природни бедствия“ и „Други щети на имущество“.

**Положителни въздействия:**

**За държавата (държавните институции)**

Някои от предвижданите ползи от приемане на законопроекта са:

* по-успешно противодействие на климатичните предизвикателства в резултат на обединяване на усилията на всички заинтересовани страни;
* опазване на земеделската продукция от градушка на територията на цялата страна, което ще създаде условия за стабилно развитие на аграрния отрасъл и за нарастване на данъчните приходи от земеделски дейности;
* въвеждането на споделено финансиране би довело до намаляване на размера на финансовия ресурс, предоставян от държавния бюджет за финансиране на дейности по превенция и за изплащане на обезщетения за щети от природни бедствия и неблагоприятни климатични събития;
* осъществяването на защита и на урбанизираните територии ще ограничи евентуалните поражения върху тях, както и необходимостта от предоставяне на средства от държавния бюджет за преодоляване на щети;
* осигурена цялостна радарна метеорологична информация, която ще позволи по-реална оценка на риска от настъпване на неблагоприятни климатични събития в земеделието.

**За земеделските стопани**

Осъществяването на превенция срещу едно от най-опасните за земеделието неблагоприятни климатични събития ще допринесе за опазване на земеделската продукция, което ще създаде условия за устойчиво функциониране на земеделските стопанства и формиране на приемливи доходи за производителите. Това би намалило риска от прекратяване на земеделски дейности и излизане на земеделски производители на пазара на труда.

**За застрахователните компании**

Цялостната защитата на територия на страната, включваща и самолетен способ, гарантира превенция срещу градушки и върху урбанизираните територии, което би понижило съществено риска от поражения и съответно размера на изплащаните от застрахователните компании обезщетения.

Изградената цялостна система за превенция ще осигури надеждни данни за потенциалната опасност от възникване на неблагоприятни климатични събития, проведените въздействия и ефекта от тях, както и за настъпилите щети, което ще позволи в средносрочен и дългосрочен план да се прави достоверна оценка на риска, включително застрахователния, по отношение на тези събития.

**IX.3. Вариант 3: Промяна на съществуващата подзаконова нормативна уредба при запазване на сегашния статут**

При вариант на действие „Промяна на съществуващата подзаконова нормативна уредба при запазване на сегашния статут“ градозащитата ще продължи да се осъществява на 1/3 от територията на страната. Възможно ще е частично увеличаване на защитаваната от градушки и други неблагоприятни климатични събития в земеделието територия на страната, но няма да бъде възможно покриването на цялата територия на страната само с ракетен способ.

**Негативни въздействия:**

**За държавата (държавните институции)**

Финансирането на противоградовата защита е изцяло с публични средства – чрез бюджета на Министерство на земеделието, храните и горите и Междуведомствената комисия за възстановяване и подпомагане към Министерския съвет. Дейността на Изпълнителна агенция „Борба с градушките“ продължава да бъде недофинансирана, което не позволява осъществяването на необходимите инвестиции за модернизация на системите и съоръженията, наемането на достатъчно квалифициран персонал, осигуряването на достатъчен брой ракети в години с висока градова активност и други.

Държавата ще продължи да предоставя значителен по размер финансов ресурс за преодоляване на последици от неблагоприятни климатични събития, вместо за превантивни дейности. В случай на частично увеличение на обхвата на противоградовата защита, разходите за държавата биха се увеличили.

При ситуация на трайно влошаване на икономическите резултати на субектите в сектор Земеделие вследствие на неблагоприятни фактори, включително климатични, може да се очаква, че немалък брой по-малки по размер земеделски стопанства биха прекратили дейността си, което би довело до загуба на работни места.

## За земеделските стопани

## Земеделските стопани, чиито обработваеми площи и трайни насаждения попадат извън територията на настоящата противоградова защита (около 2/3 от площта на страната) и евентуалното й разширение ежегодно понасят значителни щети от градушки на отглежданите от тях култури. Заплахите за тях нарастват, предвид все по-честите прояви на градушки в райони, които до скоро не са считани за градобитни.

## За застрахователните компании

## Обхватът на настоящата противоградова защита (само на 1/3 от земеделските площи в страната, без населените места) и евентуалното й разширение е предпоставка за изплащане на застрахователни обезщетения от различен характер в значително по-големи размери, отколкото биха били изплащани при осигурена превенция върху цялата земеделски площ и урбанизираните територии.

## От друга страна, липсата на достатъчно информация за нанесените щети върху земеделската продукция на територията на цялата страна вследствие неблагоприятни климатични събития не позволява да бъде направена адекватна оценка на риска, което се отразява негативно върху пазара на земеделски застраховки.

## Положителни въздействия:

## За държавата (държавните институции)

## Като резултат от съществуващата противоградова защита ще продължи да се опазва земеделската продукция в защитаваните територии, която за периода 2013-2017 г. средногодишно възлиза на около 88 млн. лева. При евентуално разширение на обхвата на противоградова защита с нови ракетни площадки, ще бъде намален рискът от неблагоприятни климатични събития в съответните защитавани територии.

## За земеделските стопани

## При настоящия обхват на превенция срещу градушки икономически ползи имат само тези земеделски стопани, чиито обработваеми земи и трайни насаждения попадат в районите, които се защитават от действащите ракетни площадки. При евентуално разширение на обхвата на противоградова защита с нови ракетни площадки, ще бъдат защитени и попадащите в съответните защитавани територии земеделски стопани.

## Земеделските стопани не извършват преки разходи за градозащита.

## За застрахователните компании

## При запазване на обхвата на защитата, за около 1/3 от територията на страната, както и за евентуалното й разширяване, рискът от настъпване на щети върху земеделската продукция вследствие на градушка е значително по-малък, отколкото в незащитените райони. Респективно, налице са предпоставки за изплащане на по-малко обезщетения за щети в защитаваните територии.

## Застрахователните компании не извършват разходи за градозащита.

**X. Сравнение на вариантите въз основа на посочените изчисления и данни**

Сравняването на представените варианти показва, че при запазване на настоящото статукво и евентуалното частично разширяване на системата за противоградова защита (Вариант 1 „Без действие“ и Вариант 3 „Промяна на съществуващата подзаконова нормативна уредба при запазване на сегашния статут“) ползи ще са налице основно за една от групите заинтересовани лица – част от земеделските стопани, обработващи земя в защитените от градобитни процеси територии. Останалата част от земеделските стопани, обработваните земи на които попадат извън обхвата на защита, ще продължат да търпят негативни последици за своите земеделски стопанства. Финансирането на прилаганите инструменти за управление на риска остава изцяло за сметка на държавния бюджет. При този вариант се извършва превенция само срещу градушка, на 1/3 от територията на страната и евентуалното й частично разширение, а по отношение на останалите неблагоприятни климатични явления прилаганите мерки са последващи – изплащат се обезщетения за настъпили щети.

Дейността на структурата, която осъществява противоградовата защита (Изпълнителна агенция „Борба с градушките“) ще остане системно недофинансирана, което не позволява тя да бъде развивана и модернизирана, а в години с повишена градова активност липсата на средства за закупуване на ракети води до значителни загуби на земеделска продукция.

При Вариант 2 „Приемане на проект на Закон за превенция от неблагоприятни климатични събития в земеделието“ще са налице съществени ползи за всички заинтересовани страни – държавата, земеделските стопани и застрахователните компании. Разходите за финансиране на системата за превенция от неблагоприятни климатични събития в земеделието ще се разпределят между същите тези субекти. Ще се извършва превенция срещу неблагоприятни климатични събития в земеделието и в частност – градушка, върху цялата територия на страната. Разширяването на обхвата на превенцията (включително и върху урбанизираните територии) и мобилизирането на финансов ресурс от заинтересованите страни би допринесло за по-успешно противодействие на климатичните предизвикателства. Осъществяването на цялостна превенция срещу едно от най-опасните за земеделието неблагоприятни климатични събития ще допринесе за опазване на земеделската продукция, което ще създаде условия за устойчиво функциониране на земеделските стопанства и формиране на приемливи доходи за производителите. Това би намалило риска от прекратяване на земеделски дейности и излизане на земеделски производители на пазара на труда. Защитата на цялата територия на страната, включваща и самолетен способ, гарантира превенция срещу градушки и върху урбанизираните територии, което би понижило съществено риска от поражения и съответно размера на изплащаните от застрахователните компании обезщетения. Включването в управлението на държавното предприятие на представители на държавата, земеделските стопани и застрахователните компании ще позволи набраните финансови средства да се изразходват целево, ефективно и прозрачно.

**XI. Обобщение на резултатите от проведените предварителни консултации**

През периода 2016 – 2018 г. са проведени редица неформални консултации със заинтересованите страни. Тяхната цел беше да запознаят заинтересуваните страни с проблемите в сектора и предложенията за разрешаването им, да им бъде предоставена възможност да изразят мнението си по предвижданите промени и очакваните въздействия.

През май 2016 г. е проведена среща между представители на Министерството на земеделието и храните и на организациите на земеделските производители и застрахователи на тема: „Възможности за развитие на системата за превенция срещу градушки и други неблагоприятни климатични явления“ в град Велико Търново. По време на събитието са дискутирани развитието, усъвършенстването и разширяването на  системата за противоградова защита в страната. Участниците в срещата са запознати и с опита на Окръжна служба за борба с градушките, окръг Розенхайм, Германия в използване на авиацията за борба с градушките.

През юли месец 2017 г. е проведена среща между представители на Министерството на земеделието, храните и горите и представители на общини, застрахователи и земеделски производители, на която е обсъдена възможността моделът на борба с градушките да бъде финансиран не само от държавата, но и от земеделските производители, застрахователите и общините. По време на срещата е представена презентация на тема „Противоградова защита в България – състояние и перспективи“. В нея се посочва, че целта на мерките е максимално да се защити обработваемата земя, трайни насаждания и смесено ползване и да достигнат 90% покритие на земеделските площи, както и 60% в урбанизираните територии, като това би могло да бъде постигнато с разширяване на системата и защитаваната територия постепенно чрез използване на два способа – ракетен и самолетен. Направено е предложение за доизграждане на системата с 4 допълнителни радарни станции. Ракетният способ до 2020 година да бъде разширен с изграждане на 63 нови ракетни площадки и 2 командни пункта в с. Тъжа и Любимец.

На 8 февруари 2018 г. е проведена среща между представители на Министерството на земеделието, храните и горите и представители на застрахователните дружества в страната. На срещата е представена преработената визия на министерството за създаване на модел за превенция от природни бедствия и неблагоприятни климатични събития в земеделието, като е обсъдена възможността дейността по превенция да се съфинансира и със задължителни вноски от застрахователните компании.

По време на „Шеста национална среща на земеделските производители в България“, проведена в периода от 14 до 16 февруари 2018 г., и на земеделските производители е представена преработената визия на министерството за създаване на модел за превенция от природни бедствия и неблагоприятни климатични събития в земеделието, като е обсъдена възможността дейността по превенция да се съфинансира и със задължителни вноски от земеделските стопани.

**XI.1. Основни въпроси**

В началния етап на извършване на настоящата предварителна цялостна оценка на въздействието, след определяне на заинтересованите страни беше изготвен Консултационен документ по образеца на Приложение № 3 към Наредбата за обхвата и методологията за извършване на оценка на въздействието. В консултационния документ беше включена подробна информация относно концепция на Закон за превенция от природни бедствия и неблагоприятни климатични събития в земеделието. В документа беше изложена подробна информация относно реда и начина на провеждане на консултационния процес. В консултационния документ беше включено описание на предложенията, които ще бъдат развити в проекта на Закон за превенция от природни бедствия и неблагоприятни климатични събития в земеделието, включващо детайлно изложение на проблемите, целите поставени пред закона и очакваните резултати от реализирането им.

Консултационният документ беше качен на интернет страницата на Министерство на земеделието, храните и горите и на Портала за обществени консултации. По този начин беше предоставена възможност на максимално широк кръг от лица да изразят своето становище по предлаганите промени.

До малките и средните предприятия беше изпратен и въпросник за извършване на „МСП-тест“.

На заинтересованите лица беше предоставен едномесечен срок за отговор по поставените за обсъждане въпроси.

**XI.2. Приети предложения и обосновка за неприетите становища и предложения на заинтересованите страни**

В предоставения срок за отговор постъпиха предложения, коментари и становища от заинтересовани страни – Фондация „ИнтелиАгро“, Асоциация на българските застрахователи, кметовете на общини Бяла, Ценово, Борово, Две Могили, Иваново и Сливо поле в област Русе, както и потребител с име „nenchosp“, публикувал коментар на Портала за обществени консултации.

Във връзка с постъпилите становища, коментари и предложения е изготвена справка, приложена към настоящата цялостна предварителна оценка на въздействието, в която са отразени приетите и неприети предложения, съответно и мотивите за това. Въз основа на приетите предложения проектът на концепция на Закон за превенция от природни бедствия и неблагоприятни климатични събития в земеделието е ревизиран и част от концептуалните идеи са променени, а други – отпадат.

**XII. Препоръчителен вариант и обосновка към него**

Въз основа на анализа на възможните варианти за действие за постигане на заложените цели и сравнението на техните потенциални въздействия като най-ефективен в постигането на заложените цели е определен Вариант 2 **„**Приемане на проект на Закон за превенция от неблагоприятни климатични събития в земеделието**“**. Този вариант е единственият, който в еднаква степен ще допринесе за решаването на всеки от идентифицираните проблеми и в най-висока степен ще постигне всяка от поставените цели. С оглед по-добра финансова обезпеченост и на база на отговорите от т. нар. МСП-тест, може да се приеме, че допълнителните разходи, с които се натоварват производителите при осъществяване на Вариант 2, са приемливи за повечето МСП. Осъществяването на цялостна превенция срещу едно от най-опасните за земеделието неблагоприятни климатични събития ще допринесе за опазване на земеделската продукция, което ще създаде условия за устойчиво функциониране на земеделските стопанства и формиране на приемливи доходи за производителите. Това би намалило риска от прекратяване на земеделски дейности и излизане на земеделски производители на пазара на труда. В същото време защитата на цялата територия на страната, включваща и самолетен способ, гарантира превенция срещу градушки и върху урбанизираните територии, което би понижило съществено риска от поражения и съответно размера на изплащаните от застрахователните компании обезщетения.

**XIII. Варианти за потенциални въздействия върху МСП**

Промените в таксите за предоставяне на административните услуги биха оказали влияние върху малките и средните предприятия (МСП), каквито са преобладаващият брой стопански субекти в сектора. При оценката на въздействието на предвижданите промени върху тях бе извършен т.нар. „МСП-тест“. Целите на този тест са да се оценят нагласите и потенциалното въздействие, които ще има Закона за превенция от неблагоприятни климатични събития в земеделието върху засегнатите страни – земеделските стопани, представляващи малки и средни предприятия.

За да се прецени размера и финансово-административната тежест и въздействието върху стопанската активност на засегнатите производители бе извършен и по-детайлен анализ, включително с количествени оценки и прогнози.

Съгласно данните за брутна продукция и брой на заетите в предприятията в земеделието от Системата за земеделски счетоводна информация за 2015 г., посочени в Таблица 13 и предоставени от отдел „Агростатистика“ при Министерство на земеделието, храните и горите, в земеделието оперират само стопанства, които попадат в категорията „малки предприятия“ и „микропредприятия“ по смисъла на чл. 3, ал. 2 и 3 от Закона за малките и средни предприятия.

**Описание на разходите и ползите от прилагането на нормативния акт за предприятията – по категории малки и средни предприятия, а където е подходящо – и по основно засегната икономическа дейност**

Разходите за плащане на вноски за превенция на единица площ възлизат на 0,50 лв. на 1 дка обработваема земя и трайни насаждения, независимо от размера на площите, които обработва стопанството, и отглежданите земеделски култури. Стойността на спасената от неблагоприятни климатични условия продукция от единица площ също не зависи от размера на стопанството, а от вида и цената на тази продукция. В този смисъл, съпоставянето на разходите и ползите от превенцията между различни по размер стопанства е неприложимо.

Незначителен брой стопанства (общо 20 или около 0,03% от всички стопанства), обработващи над 50 000 дка, ще плащат вноска в размер на около и над 25 000 лв. годишно, както е посочено в Таблица 12.

Съгласно посочените в таблицата данни е видно, че най-голям е делът на стопанствата (58,3% от всички стопанства в страната), които обработват под 100 дка земеделска земя. Именно при тях годишно за превенция от неблагоприятни климатични събития в земеделието ще бъдат събирани задължителни вноски в размер до 50 лева.

Отражението на задължителната вноска за превенция върху доходите на земеделските стопани може да бъде оценено въз основа на данните от Системата за земеделска счетоводна информация (последни налични данни за 2015 г.).

Намалението на нетния доход в резултат от направените вноски варира от 0,3% до 3,8% в зависимост от икономическия размер на стопанствата. За над 95% от всички стопанства вноската за превенция би понижила нетния им доход с по-малко от един процент. За останалите стопанства намалението би било до 3,8% (Таблица 13).

Във връзка с извършването на „МСП-тест“ е проведено анкетно проучване на 125 земеделски стопанства, отговарящи на изискванията за малко или средно предприятие, разположени на територията на 28-те административни области в страната.

В посочената таблица е представено разпределението на респондентите по групи в сектор „Растениевъдство“:

**Таблица 14**

**Разпределение на анкетираните стопанства по производствено направление**

|  |  |
| --- | --- |
| 1. Зеленчукопроизводство | **12%** |
| 1. Фуражопроизводство | **2%** |
| 1. Производител на зърнено-житни култури | **51%** |
| 1. Производител на зърнено-бобови култури | **7%** |
| 1. Производител на технически култури, в т.ч. кореноплодни, влакнодайни, маслодайни и др. | **6%** |
| 1. Производител на етерично-маслени култури | **4%** |
| 1. Овощарство | **8%** |
| 1. Лозарство | **10%** |

От проучването е установено, че 93% от анкетираните считат, че е необходимо да бъде увеличен обхвата на защитаваната от неблагоприятни климатични събития, в частност противоградова защита, територия на страната. Същият процент подкрепя идеята за създаването на закон, който да регламентира осигуряването на действия по превенция срещу градушки. Повече от половината от анкетираните смятат за необходимо въвеждането на споделено финансово участие на земеделските стопани при осигуряването на необходимия финансов ресурс за адекватна превенция на територията на цялата страна. Според 84% е необходимо застрахователните компании също да вземат участие във финансирането на противоградовата защита, като считат (66% от анкетираните), че съществуващите в момента застрахователни услуги не са достатъчно полезни за земеделието.

За по-голяма яснота и пълнота на извършения „МСП-тест“ към настоящата цялостна предварителна оценка на въздействието е приложена обобщена информация за отговорите на анкетираните земеделски стопанства.

# XIV. Препоръчителен срок за извършване на последващата оценка на въздействието

Препоръчва се последващата оценка на въздействието на новия Закон за превенция от неблагоприятни климатични събития в земеделието, която да провери съотношението между поставените цели и постигнатите резултати от прилагането на нормативния акт да бъде извършена в срок до 5 години от влизането му в сила.

Последващата оценка на въздействието следва да бъде извършена съвместно от органите, натоварени с компетентностите по изпълнение на закона или от органът, който традиционно предлага промени в него.

Органът, отговорен за извършването на последваща оценка на въздействието, следва да осигури нейната публичност по подходящ начин, като задължително я публикува на интернет страницата на администрацията, която го подпомага, и на Портала за обществени консултации в срок до 30 дни от извършването й. Извършената последваща оценка на въздействието следва да бъде изпратена в администрацията на Министерския съвет за публикуването ѝ на Портала за обществени консултации.

*Приложения:*

1. *Резюме на цялостната предварителна оценка на въздействието;*
2. *Консултационен документ за оценка на въздействието на законопроекта;*
3. *Справка за постъпилите становища, мнения и предложения от заинтересованите страни;*
4. *Обобщена информация за отговорите на анкетираните земеделски стопани МСП.*

**Изготвил:**

**Ася Стоянова**

Директор на Дирекция „Правна“

към Министерство на земеделието, храните и горите